På en time blev landet lukket ned. Så begyndte hamstringen i hele Danmark.

Det er en af de dage, vi nok aldrig glemmer. Onsdag den 11. marts 2020 er for mange danskere dagen, hvor corona for alvor ramte Danmark. Denne onsdag aften blev historisk, da den danske statsminister, Mette Frederiksen, tonede frem på tv-skærmen til et ekstraordinært pressemøde, som viste sig at være et af mange i den kommende tid. - Det, jeg vil sige i aften, kommer til at få store konsekvenser for alle danskere, indledte Mette Frederiksen. I løbet af blot en time lukkede Danmark ned. Der var ikke gået mange minutter fra Statsminister Mette Frederiksen havde fortalt om de store forandringer, der lå i fremtiden, før tusindvis af danskere havde fundet vej til supermarkedet. På trods af forsikring om, at forsyningssikkerheden ville forblive intakt, og at der ikke ville være mangel på dagligvarer, stormede mange ud i butikkerne for at hamstre alt fra modermælkserstatning til gær og mel. Der var blandt andet historien om en kunde i MENY i Skalborg, som købte intet mindre end 100 pakker gær . Dobbelt så stor omsætning Også i Bilka i Aalborg Storcenter var der hurtigt pres på kasselinjen onsdag aften. Hamstringsbølgen der for alvor fandt sted i løbet af aftenen den 11. marts har indprentet sig hos butikkens varehuschef, Peer Thomassen. - Det er dage, vi aldrig glemmer, siger han. Han så selv med på Mette Frederiksens pressemøde. Da han hørte statsministerens budskab gik det ret hurtigt op for ham, at butikken formentligt ville få en del mere travlt end normalt. - Men virkeligheden overgik min fantasi. Jeg har aldrig oplevet noget lignende i de 30 år, jeg har været i branchen, fortæller Peer Thomassen. Der gik ikke mere end en halv time fra pressemødet var ovre, før kunderne havde fundet vej til City Syd. Og her fyldte de indkøbsvognene med en masse langtidsholdbare varer. - Toiletpapir, rengøringsmidler, konserves, mel, gær og pasta blev altsammen revet væk, siger Peer Thomassen. Den store hamstringsbølge gjorde, at omsætningen hos Bilka blev cirka dobbelt så stor som en normal onsdag. Det at den store handlelyst først begyndte omkring klokken 19, viser ifølge varehuschefen, hvor stort tryk der var på forretningen. - Det var en helt særlig aften. For det første var der så mange flere kunder end normalt. For det andet var størrelsen på deres indkøb en hel del større, end det vi normalt ser. Så vi havde rigtig travlt, siger han. Rykkede sammen i bussen Når Peer Thomassen i dag ser tilbage på de hektiske dage, der markerede starten på en usikker tid for Danmark og verden, så er det hans medarbejdere, tankerne falder på. - Medarbejderne fortjener en kæmpe ros. Både for den måde, de håndterede den vilde aften på, men også for den tid, der fulgte efter. Hele holdet har bare rykket sammen i bussen. Selvom det under pressemødet kom frem, at der ikke ville være fare for forsyningssikkerheden, blev der altså hamstret i store mængder. Til stor utilfredshed for Mette Frederiksen . Og ganske rigtigt, så blev der ret hurtigt fyldt op på hylderne landet over. Også i Bilka i Aalborg. - Vi havde naturligvis tomme hylder, da vi lukkede onsdag aften. Og de næste par dage var der også en forhøjet handlelyst. Men i løbet af forholdsvis kort tid lignede butikken igen sig selv. Også med fyldte hylder, siger Peer Thomassen.